ഐഎഫ്ഏ ഷീല്ഡ് പോരാട്ടം നവംബര് 20 മുതല് മൂന്ന് ഐലീഗ് ടീമുകള് പങ്കെടുക്കും ബംഗാളിലെ ഫുട്ബോള് സംഘടനയായ ഇന്ത്യന് ഫുട്ബോള് അസോസിയേഷന്ഐഎഫ്ഏ നടത്തുന്ന ഈ വര്ഷത്തെ ഷീല്ഡ് പോരാട്ടം അടുത്ത മാസം തുടങ്ങും. വിവിധ ജേണലിസ്റ്റുകള് നല്കുന്ന സൂചനകള് പ്രകാരം നവംബര് 20ന് ടൂര്ണമെന്റ് കിക്കോഫ് ചെയ്യും. കൊല്ക്കത്തയിലാണ് പോരാട്ടം നടക്കുക. ജേണലിസ്റ്റ് അവിഷേക് ബാനര്ജിയുടെ ട്വീറ്റ് പ്രകാരം പതിനാറ് ടീമുകള് ഇക്കുറി ഷീല്ഡില് പങ്കെടുക്കും. ഇതില് 12 ടീമുകള് കല്ക്കട്ട പ്രീമിയര് ലീഗില് കളിക്കുന്നവരാണ്. മൂന്ന് ഐലീഗ് ടീമുകളും ഒരു ഐഎസ്എല് ടീമും ടൂര്ണമെന്റില് പങ്കെടുക്കു. ഐഎസ്എല് നവംബര് 19ന് കിക്കോഫ് ചെയ്യുമെന്നതിനാല്, ഐഎസ്എല് ക്ലബിന്റെ റിസര്വ് ടീമാകും ഷീല്ഡില് പങ്കെടുക്കുക. ഇത് ഏത് ടീമാണെന്ന് അദ്ദേഹം വ്യക്തമാക്കിയിട്ടില്ല. അതേസമയം ഐലീഗ് ക്ലബുകള് ഫസ്റ്റ് ടീം സ്ക്വാഡിനെ അയക്കാനാകും സാധ്യത. ഇന്ത്യയിലെ ഏറ്റവും പഴക്കമുള്ള രണ്ടാമത്തെ ഫുട്ബോള് ടൂര്ണമെന്റാണ് ഷീല്ഡ്. കഴിഞ്ഞ വര്ഷം ഡിസംബറിലായിരുന്നു 2020ലെ പോരാട്ടം അരങ്ങേറിയത്. ഫൈനലില് കൊല്ക്കത്ത ക്ലബ് ജോര്ജ് ടെലഗ്രാഫിനെ തോല്പ്പിച്ച് ഐലീഗ് ക്ലബ് റയല് കശ്മീരാണ് കിരീടമുയര്ത്തിയത്.